Só lyk beurtkragvooruitsig vir die weekArgieffoto (Foto: Mujahid Safodien/AFP) Fase 2-beurtkrag het Maandagoggend om 05:00 hervat nadat dit vir die naweek opgeskort is. Dié fase van beurtkrag sal tot Dinsdag om 05:00 voortduur, het Eskom gesê. Fase 2-beurtkrag sal ook Dinsdag en Woensdag tydens spitstye saans van 16:00 tot middernag toegepas word. Volgens Eskom sal hy teen Woensdagmiddag of sodra daar enige wesenlike verandering is, ’n nuwe aanduiding van die beurtkragsituasie gee. Sedert Saterdagmiddag is ’n kragopwekkingseenheid elk by die Tutuka- en Matimba-kragstasie vir herstelwerk uit diens gestel. ’n Kragopwekkingseenheid elk is egter by die Kendal-, Kusile-, Matla- en Tutuka-kragstasie weer in bedryf gestel. Volgens Eskom was daar teen Sondagaand 4 886 MW wat vir beplande instandhouding buite werking is terwyl ’n verdere 13 792 MW uit diens is weens onklaar eenhede.